SEEMO: Αύξηση των επιθέσεων και πιέσεων κατά δημοσιογράφων στην Ελλάδα
αναφέρει νέα ανακοίνωση του Οργανισμού για την Προστασία της Ελευθερίας του Τύπου στη Νοτιοανατολική Ευρώπη
Ο οργανισμός για την προστασία της ελευθερίας του τύπου στην νοτιοανατολική Ευρώπη, γνωστός ως SEEMO, σε ανακοίνωση που εξέδωσε την Δευτέρα, επισημαίνει ότι έχει παρατηρηθεί αύξηση των επιθέσεων, αλλά και των πιέσεων που δέχονται οι δημοσιογράφοι στην Ελλάδα. «Η ελληνική δικαιοσύνη και η αστυνομία φαίνεται να κινούνται με πολύ αργούς ρυθμούς όταν πρέπει να ερευνήσουν ή να καταδικάσουν επιθέσεις κατά δημοσιογράφων, ενώ αντιθέτως αντιδρούν άμεσα όταν πρέπει να συλλάβουν δημοσιογράφους» τονίζει ο Γενικός Γραμματέας του οργανισμού, Όλιβερ Βούγιοβιτς. Ο SEEMO είναι ένας οργανισμός με διεθνή αναγνώριση, ενώ συνεργάζεται στενά με το Διεθνές Ινστιτούτο Τύπου, που εδρεύει στη Νέα Υόρκη. Στην συνέχεια, η ανακοίνωση του οργανισμού αναφέρει περιστατικά που συνέβησαν τους τελευταίους μήνες στην Ελλάδα και είχαν ως θύματα ή αποδέκτες πιέσεων έλληνες δημοσιογράφους. Το πρώτο περιστατικό που αναφέρεται στη σχετική ανακοίνωση αφορά τον δημοσιογράφο του ομίλου ΣΚΑΪ, Μιχάλη Τεζάρη, ο οποίος δέχθηκε επίθεση αγνώστων την ώρα που προσπαθούσε να φωτογραφίσει άτομα που επιτίθονταν σε μετανάστες και τις περιουσίες τους στο κέντρο της Αθήνας. Το περιστατικό αυτό συνέβη στις 4 Οκτωβρίου. Το επόμενο περιστατικό που αναφέρεται στην ανακοίνωση του SEEMO σημειώθηκε στις 31 Οκτωβρίου και αφορά την σύλληψη του δημοσιογράφου Σπύρου Καρατζαφέρη, λίγες ώρες μετά την δήλωση του σε τοπικό τηλεοπτικό σταθμό στην περιοχή της Άρτας, ότι η γνωστή ομάδα χάκερ «Ανώνυμους» του είχε δώσει 40 χιλιάδες φακέλους που είχε υποκλέψει από το Υπουργείο Οικονομικών της Ελλάδας και αφορούσαν απάτες που σχετίζονταν με την απόφαση της ελληνικής κυβέρνησης να αναζητήσει πακέτα οικονομικής βοήθειας από το εξωτερικό. Ο δημοσιογράφος εκείνο το βράδυ συνελήφθη βάση παλαιότερου εντάλματος εις βάρους του για οφειλές προς το δημόσιο. Ωστόσο, λίγες ώρες αργότερα αφέθηκε ελεύθερος εξαιτίας προβλημάτων υγείας που αντιμετώπιζε, αλλά και μετά την διαβεβαίωση του ότι θα εξοφλήσει το ποσό που φέρεται να χρωστούσε. Στις 29 Οκτωβρίου, συνεχίζει η ανακοίνωση του SEEMO, οι δημοσιογράφοι Κώστας Αρβανίτης και Μαριλένα Κατσίμη, παρουσιαστές της εκπομπής «Πρωινή Ενημέρωση» στην κρατική τηλεόραση, απομακρύνθηκαν από τα καθήκοντα τους για τα σχόλια που έκαναν στο κλείσιμο της εκπομπής τους. Τα σχόλια αφορούσαν τον Υπουργό Προστασίας του Πολίτη, Νίκο Δένδια, ο οποίος είχε απειλήσει ότι θα κάνει μήνυση στην βρετανική εφημερίδα «The Guardian» γιατί είχε δημοσιεύσει ένα άρθρο στο οποίο ανέφερε ότι άτομα που είχαν συλληφθεί σε συγκέντρωση διαμαρτυρίας στο κέντρο της Αθήνας υπέστησαν βασανιστήρια κατά την κράτηση τους στην Γενική Αστυνομική Διεύθυνση Αττικής. Αρκετές ημέρες μετά την δημοσίευση του άρθρου από την εφημερίδα «The Guardian», έλληνες γιατροί σε σχετική γνωμάτευση που έδωσαν στη δημοσιότητα επιβεβαίωσαν τα όσα αναφέρονταν στο άρθρο της βρετανικής εφημερίδας. Στην ανακοίνωση του SEEMO, περιλαμβάνεται και το περιστατικό της σύλληψης μπλόγκερ με την κατηγορία της βλασφημίας. Στο περιστατικό αυτό, που συνέβη στις 21 Σεπτεμβρίου, οι ελληνικές αρχές συνέλαβαν ένα νεαρό γιατί είχε δημιουργήσει ένα σατυρικό προφίλ για έναν μοναχό της ελληνορθόδοξης εκκλησίας, τον Γέροντα Παϊσιο. Οι εισαγγελικές αρχές κατηγόρησαν τον νεαρό για βλασφημία, ενώ όπως σημειώνεται στην ανακοίνωση του SEEMO, η ποινή για την κατηγορία της βλασφημίας αυξήθηκε στην Ελλάδα, τον Μάρτιο του 2012. Τέλος, στην ανακοίνωση του διεθνούς οργανισμού αναφέρεται και πάλι το περιστατικό της σύλληψης του δημοσιογράφου Κώστα Βαξεβάνη στις 28 Οκτωβρίου του 2012. Στο συγκεκριμένο περιστατικό ο SEEMO έχει αναφερθεί και σε παλαιότερη ανακοίνωση του. Η σύλληψη του έλληνα δημοσιογράφου, τονίζεται στην πρόσφατη ανακοίνωση, έγινε μετά την δημοσίευση στο περιοδικό του λίστας με 2.059 ονόματα ελλήνων που διέθεταν λογαριασμούς σε ελβετική τράπεζα. Ο κ. Βαξεβάνης ανέφερε ότι η λίστα που δημοσίευσε είναι αυτή που είχε παραδώσει στον έλληνα Υπουργό Οικονομικών το 2010 η Κριστίν Λαγκάρντ, που τότε ήταν Υπουργός Οικονομικών της Γαλλίας. Οι ελληνικές αρχές κατηγορούνται ότι δεν έκαναν καμία ενέργεια για να διαπιστώσουν εάν τα άτομα που περιέχονταν στη λίστα, μεταξύ των οποίων πολιτικοί και επιχειρηματίες, είναι φοροφυγάδες. Αντιθέτως, αναφέρει η ανακοίνωση, ο Κώστας Βαξεβάνης οδηγήθηκε σε δίκη μέσα σε μια εβδομάδα και βρέθηκε αντιμέτωπος με ποινή φυλάκισης έως ενός έτους και πρόστιμο 30 χιλιάδων ευρώ. Στην σύλληψη του Κώστα Βαξεβάνη είχαν αναφερθεί τα περισσότερα διεθνή μέσα ενημέρωσης και είχε γίνει αφορμή να οργανωθούν συγκεντρώσεις διαμαρτυρίας τόσο από ελληνικούς, όσο και διεθνείς οργανισμούς για την ελευθερία του τύπου και τα ανθρώπινα δικαιώματα.